**Cireşul îndrăgostit**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- A fost odată un nebun, mi-l amintesc din când în când,

Mă-ntâmpina-ntr-un colţ de drum, la o răspântie de gând,

Zâmbeam sperând că ziua lui va fi mai bună ca a mea,

Că iarna,-n treacătul hai-hui, o să se-ndure a-i lăsa

Măcar o floare pe un ram sau o secundă pe tulpini

În care timpul tău şi-al meu va prinde-odată rădăcini.

Dar într-o zi, înduioşat, bătrânul soare a privit

Către nebunu’-ngândurat... Şi-atât a fost. Îndrăgostit,

Nebunul meu cu braţe lungi, de sub zăpezile târzii,

Făcând cu ochiul m-a-ntrebat: tu pentru cine-ai înflori?

- Simt uneori cum înfloresc ca un cireş în luna mai,

Ca un nebun îndrăgostit, când primăvara-mi spune: „Stai,

Și-aprinde-o candelă la geam, să-ți dau de veste când prind rod,

Când florile mi-or ninge blând al amintirii eșafod”.

Când iernile se vor urni, cu pasul greu de timp ostil,

Eu la răscrucea unui gând o să te-aștept ca un copil

Și în amurg sub stea de foc, și sub luceferii din zori,

Că doar cireşu-ndrăgostit ‘și-mbracă patima în flori,

Ca un nebun cu braţe lungi, care-a visat pe sub zăpezi

C-o să-nflorească într-o zi şi tu iubirea ai s-o vezi.

Liliana Trif Ioan Grigoraș